钦定古今图书集成/明伦汇编/氏族典/第190卷 > 萧胡睹
## 钦定古今图书集成/明伦汇编/氏族典/第190卷 > 萧胡睹

按《辽史萧胡睹传》：胡睹字乙辛，口吃，视斜发鬈，伯父
孝穆见之曰：“是儿状貌，族中未尝有。”及壮，魁梧桀傲，
多扬人恶。重熙中，为祗候郎君，俄迁兴圣宫使，尚秦
国长公主，授驸马都尉。以不谐离婚，复尚齐国公主，
为北面林牙。清宁中，历北南院枢密副使，西北路招
讨使，同知北院枢密事，耶律乙辛知北院枢密事，胡
睹位在乙辛下，意怏怏不平。初，胡睹尝与重元子涅
鲁古谋逆，欲其速发。会车驾猎太子山，遂与涅鲁古
胁弩手军犯行宫。既战，涅鲁古中流矢而毙，胡睹被
创，单骑遁走，至十七泺，投水死，五子同日诛之。

===萧迭里得===按《辽史萧迭里得传》：“迭里得，字胡睹菫，国舅少父房
之后。父双古，尚钿匿公主，仕至国舅详稳。迭里得幼
警敏不羁，好射猎，太平中，以外戚补祗候郎君，历延
昌宫使、殿前副点检。重熙十三年，伐夏，迭里得多所
俘掠，迁都点检，改乌古敌烈部都详稳。十八年，再举
西伐，失利，还复为都点检。十九年，夏人来侵金肃军”，
上遣迭里得率轻兵督战，以功命知汉人行宫都部
署事。出为西南面招讨使。族弟黄八家奴告其主私
议宫掖事，迭里得寝之。事觉，削爵为民。清宁中，起为
南京统军使。至是，从重元子涅鲁古等乱，败走，被擒，
伏诛。